兴唐寺圣容瑞光赋（以天地澄霁高相辉烛为韵）
李子卿 (Tang)
中国之至圣兮。西方之大仙。凝旒为出代之日。立极是分身之年。不然者。何以垂其拱而镜清四海。建其像而烛耀三天。故知有相无相而双合。前圣后圣而两全。不仪刑乎。何以表三身之义。不镕范乎。何以塞万人之意。乃命凫氏立法。冬官蒇事。写真于会玉之庭。鼓铸于布金之地。炎帝司火。飞廉扇吹。九天下观。百神旁伺。声激射。气凭凌。殷尔而风雷怒。嚣然而云雾蒸。波旬下。回禄升。烁宝刹。炘金绳。忽星透而泉喷。遂烟消而气澄。圆相镜开。谓太阳新吐。真质山立。乃胚浑初凝。怡然花台。耀此金髻。睟容若动。慈眼如睇。清净而青莲始春。圆明而白月新霁。光然照夜。瑞有应于周王。像乃见时。梦岂惭于汉帝。既营珠额。仍辉玉毫。见之者宜知极乐之近。仰之者谁识须弥之高。心遂得于真正。身岂有于尘劳。乘流者于焉舍筏。滞缚者于此操刀。夫其发灵光。凝瑞相。异色傍射。晴晖远畅。阳乌自耀于旸谷之中。烛龙灭燄于钟山之上。自有顶而咸睹。历恒山而远望。赤光照室而多惭。紫气度关而应让。于是百辟奔走。万姓知归。拂尘而香云自遍。著人而花雨如飞。莫不请施璎珞。愿解宝衣。期誓心于相好。聿求福于光辉。由是我皇之作也。与圣同轨。与道合躅。降其象使天下有所观。播其光使天下有所烛。不言而人化。不欲而人足。泛兮垫溺之济巨川。焕乎重昏之照初旭。至矣哉法王之教。将万代而嗣续。